CELEX: 32020D1073
Language: bg
Date: 2020-07-17 00:00:00
Title: Решение за изпълнение (ЕС) 2020/1073 на Комисията от 17 юли 2020 година за предоставяне на поискана от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (само текстът на нидерландски език е автентичен)

21.7.2020   
               
               
                  BG
               
               
                  Официален вестник на Европейския съюз
               
               
                  L 234/20
               
            
         РЕШЕНИЕ ЗА ИЗПЪЛНЕНИЕ (ЕС) 2020/1073 НА КОМИСИЯТА
         от 17 юли 2020 година
         за предоставяне на поискана от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници
         (само текстът на нидерландски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
         като има предвид, че:
         
                     (1)
                  
                  
                     С Решение 2005/880/ЕО (2) Комисията предостави поискана от Нидерландия дерогация съгласно Директива 91/676/ЕИО с цел да се разреши прилагането на оборски тор от пасящ добитък с максимум 250 kg азот на хектар годишно в стопанства с минимум 70 % пасища.
                  
               
                     (2)
                  
                  
                     С Решение 2010/65/ЕС (3) Комисията измени Решение 2005/880/ЕО и удължи срока на дерогацията до 31 декември 2013 г.
                  
               
                     (3)
                  
                  
                     С Решение за изпълнение 2014/291/ЕС на Комисията (4), чийто срок на действие изтече на 31 декември 2017 г., на Нидерландия беше предоставена дерогация съгласно Директива 91/676/ЕИО, за да се позволи прилагането на оборски тор от пасящ добитък за стопанства с най-малко 80 % пасища до 230 kg азот на хектар годишно за стопанства, разположени върху южни и централни песъчливи почви и върху льосови почви, и до 250 kg азот на хектар годишно за стопанства, разположени върху други видове почви. През 2016 г. дерогацията е засегнала 19 564 стопанства, които обхващат 47 % от общата нетна земеделска площ в Нидерландия.
                  
               
                     (4)
                  
                  
                     С Решение за изпълнение (ЕС) 2018/820 на Комисията (5), чийто срок на действие изтече на 1 януари 2020 г., на Нидерландия беше предоставена дерогация съгласно Директива 91/676/ЕИО, за да се позволи прилагането на оборски тор от пасящ добитък за стопанства с най-малко 80 % пасища до 230 kg азот на хектар годишно за стопанства, разположени върху южни и централни песъчливи почви и върху льосови почви, и до 250 kg азот на хектар годишно за стопанства, разположени върху други видове почви. През 2019 г. дерогацията е засегнала 18 818 стопанства, които обхващат 44,7 % от общата нетна земеделска площ в Нидерландия.
                  
               
                     (5)
                  
                  
                     Както се посочва в Решение за изпълнение (ЕС) 2018/820, през последните години изпълнението от страна на Нидерландия на нейната политика в областта на управлението на оборския тор е претърпяло известни неуспехи, в резултат на които са възникнали опасения по отношение на евентуални измами. Това положение е принудило нидерландските компетентни органи да увеличат усилията си за предотвратяване на измамите при изпълнението на националната политика в областта на оборския тор. Въпреки че в шестата програма за действие на Нидерландия вече се предвиждат мерки, които имат за цел засилването на контрола и инспекциите, с оглед подобряването на цялостното спазване на правилата на националната политика в областта на оборския тор, беше необходимо да се положат допълнителни усилия, за да се насърчи ефективното им изпълнение и цялостното им спазване. В тези усилия беше включено установяването на стратегия за по-стриктно правоприлагане, като се вземат предвид и разпоредбите на Директива 2008/99/ЕО на Европейския парламент и на Съвета (6). Стратегията трябваше да бъде основана на независима оценка във връзка със спазването на правилата относно политиката на Нидерландия в областта на оборския тор и да съдържа специални мерки, с които се цели допълнителното засилване на инспекциите и проверките, както и ясна методология за установяването на достатъчно възпиращи наказания и санкции. Поради това беше целесъобразно да се ограничи срокът на действие на Решение за изпълнение (ЕС) 2018/820, така че да се осигури цялостното изпълнение на стратегията за по-стриктно правоприлагане в Нидерландия.
                  
               
                     (6)
                  
                  
                     С писмо от 4 февруари 2020 г. Нидерландия внесе в Комисията искане съгласно параграф 2, трета алинея от приложение III към Директива 91/676/ЕИО, което се отнасяше до подновяване на дерогацията за периода 2020—2021 г. („искането на Нидерландия“).
                  
               
                     (7)
                  
                  
                     В съответствие с член 3, параграф 5 от Директива 91/676/ЕИО Нидерландия прилага програма за действие на цялата си територия. Нидерландското законодателство за изпълнение на Директива 91/676/ЕИО включва стандарти за торенето както по отношение на азота, така и на фосфатите.
                  
               
                     (8)
                  
                  
                     В съответствие с данните, предоставени от компетентните органи на Нидерландия, през периода 2016—2019 г. броят на едрия рогат добитък в държавата е намалял с 0,2 % в сравнение с периода 2012—2015 г., а броят на свинете и домашните птици се е увеличил със съответно 0,6 % и 3,4 %. От 2006 г. в нидерландското законодателство (7) се определят ограничения за броя на свинете и домашните птици. Освен това от януари 2015 г. законодателството на Нидерландия (8) изисква да се преработва подходящ дял от излишъка от оборски тор от млекопреработвателната промишленост. Същевременно от 1 януари 2018 г. в държавата се прилага система за права на производство на фосфати за млекодайни говеда (9). Всички тези мерки имат за цел предотвратяване на замърсяването на водните басейни.
                  
               
                     (9)
                  
                  
                     Съгласно данните, представени от Нидерландия, през периода 2014—2017 г. употребата на азот в оборските торове в страната е била в размер на 417 000 тона, което представлява увеличение с 4,04 % спрямо периода 2010—2013 г. През периода 2014—2017 г. използването на химически азотни торове в Нидерландия се е увеличило с около 3,3 % в сравнение с периода 2010—2013 г.
                  
               
                     (10)
                  
                  
                     В съответствие с научните данни, предоставени от компетентните органи на Нидерландия, климатът в страната, който се характеризира с равномерно разпределение на годишните валежи през цялата година и с относително малки годишни температурни амплитуди, позволява дълъг вегетационен период на тревата — 250 дни годишно.
                  
               
                     (11)
                  
                  
                     Освен това информацията, която нидерландската страна изпрати в контекста на предоставената с Решение за изпълнение 2014/291/ЕС предишна дерогация, показва, че дерогацията не е довела до влошаване на качеството на водните басейни в Нидерландия. Така например след 2006 г. е регистрирано намаление на концентрацията на нитрати във водите, напускащи зоната на кореновите системи в подложените на мониторинг стопанства, за които са издадени разрешения, като през 2017 г. и 2018 г. средните стойности на тази концентрация са били под 50 mg/l. Въпреки това предварителните данни за 2019 г. показват увеличение на концентрацията на нитрати в южните песъчливи и льосови почви поради последиците от сушата през 2018 г.
                  
               
                     (12)
                  
                  
                     Докладваните от Нидерландия данни съгласно член 10 от Директива 91/676/ЕИО показват, че в периода 2012—2015 г. приблизително 88 % от мониторинговите станции за подземни води в страната са отчели средна концентрация на нитрати под 50 mg/l, като в 79 % от тези станции средната концентрация на нитрати е била под 25 mg/l. Според тези данни през периода 2012—2015 г. 99 % от мониторинговите станции за повърхностни води в Нидерландия са регистрирали средна концентрация на нитрати под 50 mg/l, като в 96 % от тези станции средната концентрация на нитрати е била под 25 mg/l. Информацията показва непроменена или намаляваща тенденция при концентрацията на нитрати в подземните и повърхностните води в сравнение с периода 2008—2011 г. Независимо от това през периода на докладване 2012—2015 г. 60 % от водите в сладководните басейни са били засегнати от еутрофикация, 13 % — потенциално засегнати от еутрофикация и 27 % — незасегнати от еутрофикация.
                  
               
                     (13)
                  
                  
                     След като разгледа искането, подадено от Нидерландия, и с оглед на шестата програма за действие на Нидерландия и опита, придобит в резултат на предоставената с Решение за изпълнение 2014/291/ЕС дерогация, Комисията счита, че предложеното от Нидерландия количество оборски тор от пасящ добитък, съответстващо на 230 kg азот на хектар годишно за стопанства с най-малко 80 % пасища, разположени върху южни и централни песъчливи почви и върху льосови почви, и на 250 kg азот на хектар годишно за стопанства с най-малко 80 % пасища, разположени върху други видове почви, няма да засегне постигането на целите на Директива 91/676/ЕИО, при положение че са изпълнени някои стриктни условия от страна на Нидерландия и това е обосновано въз основа на обективни критерии.
                  
               
                     (14)
                  
                  
                     Нидерландия следва да гарантира, че натискът върху водните басейни като следствие от нарастващия брой селскостопански животни и свързаното с това производство на оборски тор не се увеличава. За тази цел Нидерландия следва да гарантира, че общото производство на оборски тор както от гледна точка на азотното съдържание, така и на фосфорното, няма да нарасне над нивото от 2002 г. Поради това новото законодателство за изпълнение на шестата програма за действие на Нидерландия следва да предвижда задължителен таван на производството на оборски тор, който не трябва да бъде надвишаван и който може да бъде противопоставен на отделни земеделски стопани, когато е необходимо.
                  
               
                     (15)
                  
                  
                     Разрешенията за отделни земеделски стопани подлежат на определени условия, с които се цели осигуряването на наторяване на равнището на стопанството въз основа на нуждите на насажденията и намаляване и предотвратяване на загубите на азот и фосфор във водите. Поради това тези условия следва да включват изисквания за въвеждането на план за наторяване на равнището на отделните стопанства, документирането на практиките на наторяване в отчети за наторяване, извършването на периодични анализи на почвата, прилагането на зелена покривка през зимата след отглеждането на царевица, изпълнението на специални разпоредби за разораването на тревните площи, ненаторяването преди разораването на тревните площи, вземането предвид при наторяването на приноса на бобовите култури и неприлагането върху почвата на фосфати от химически торове.
                  
               
                     (16)
                  
                  
                     В доклада за въздействието на Директива 91/676/ЕИО върху газообразните емисии на азот (10) се посочва, че в някои региони с висока гъстота на селскостопански животни дерогацията може да доведе до по-високи газообразни емисии. Тази възможна последица от дерогацията върху емисиите на амоняк е потвърдена в доклад от 12 февруари 2020 г., изготвен от нидерландската Експертна комисия по Закона за торовете (Commissie Deskundigen Meststoffenwet), който беше представен на Европейската комисия. Тези емисии водят до допълнително отлагане на азот, оказващо неблагоприятно въздействие върху защитените зони по „Натура 2000“, и засяга качеството на водите, което води до еутрофикация. Поради това следва да се вземат подходящи мерки за намаляване на емисиите на амоняк, включително техники за разпръскване с ниско ниво на емисии, когато е необходимо в комбинация с максимална температура, при която може да се прилага оборския тор.
                  
               
                     (17)
                  
                  
                     На 28 септември 2018 г. в съответствие с изискванията на Решение за изпълнение (ЕС) 2018/820 Нидерландия представи уведомление относно своята стратегия за по-стриктно правоприлагане. Първият доклад за напредъка по изпълнението на тази стратегия беше представен на 28 юни 2019 г. На 18 ноември 2019 г. беше представена допълнителна актуализирана информация във връзка с посочения доклад. Докладът за напредъка показа, че въпреки положените усилия изпълнението на стратегията е забавено и Нидерландия не е в състояние да докаже намаляване на случаите на неспазване или на нередностите.
                  
               
                     (18)
                  
                  
                     Поради това са необходими допълнителни гаранции и уверения, че стратегията действително ще доведе до ограничаване на измамите. Те следва да включват определянето на срокове за цялостното изпълнение на стратегията и на целите, които позволяват да се прецени нейната ефективност. Необходимо е също така да се предвиди преразглеждане на стратегията преди края на 2021 г., което при необходимост да включва допълнително засилване на контрола с оглед на опита, придобит по време на изпълнението ѝ.
                  
               
                     (19)
                  
                  
                     Всяка година следва да се представя актуализиран доклад относно по-нататъшното изпълнение на стратегията за по-стриктно правоприлагане, включително начините, по които това изпълнение би било засегнато от мерките за предотвратяване на риска от разпространение на COVID-19.
                  
               
                     (20)
                  
                  
                     В Директива 2000/60/ЕО на Европейския парламент и на Съвета (11) се предвижда всеобхватен трансграничен подход по отношение на опазването на водите, организиран около районите на речните басейни, с цел да бъде постигнато добро състояние на европейските водни обекти. Тази цел е неразривно свързана с намаляването на количеството на хранителните вещества. Предоставянето на дерогация съгласно настоящото решение не засяга разпоредбите на Директива 2000/60/ЕО и не изключва възможността да са необходими допълнителни мерки за изпълнение на произтичащите от нея задължения.
                  
               
                     (21)
                  
                  
                     С Директива 2007/2/ЕО на Европейския парламент и на Съвета (12) се определят общи правила за създаването на инфраструктура за пространствена информация в Съюза за целите на политиките на Съюза в областта на околната среда и политиките или дейностите на Съюза, които могат да окажат влияние върху околната среда. Когато е приложимо, пространствената информация, събирана в контекста на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение Нидерландия следва да използва, когато е целесъобразно, информацията, генерирана в рамките на интегрираната система за администриране и контрол, създадена съгласно дял V, глава II на Регламент (ЕС) № 1306/2013 на Европейския парламент и на Съвета (13).
                  
               
                     (22)
                  
                  
                     Като се има предвид, че искането на Нидерландия се отнася до подновяване на дерогацията, предоставена с Решение за изпълнение (ЕС) 2018/820 за периода 2020—2021 г., настоящото решение следва да се прилага за срок от две години, считано от 1 януари 2020 г.
                  
               
                     (23)
                  
                  
                     Мерките, предвидени в настоящото решение, са в съответствие със становището на Комитета по нитратите, създаден съгласно член 9 от Директива 91/676/ЕИО,
                  
               ПРИЕ НАСТОЯЩОТО РЕШЕНИЕ:
         
            Член 1
            Дерогация
            Дерогацията, поискана от Нидерландия с писмо от 4 февруари 2020 г., чиято цел е да се разреши използването на количество азот от оборски тор от пасящ добитък, по-голямо от предвиденото в параграф 2, втора алинея, първо изречение от приложение III към Директива 91/676/ЕИО („дерогацията“), се предоставя при условията, определени в настоящото решение.
            Предоставянето на дерогация съгласно настоящото решение не засяга разпоредбите на Директива 2000/60/ЕО.
         
         
            Член 2
            Обхват
            Настоящата дерогация се прилага за пасищни стопанства, за които са издадени разрешения в съответствие с член 6.
         
         
            Член 3
            Определения
            За целите на настоящото решение се прилагат следните определения:
            
                        (1)
                     
                     
                        „пасищно стопанство“ означава всяко стопанство, в което поне 80 % от наторяемата площ е затревена;
                     
                  
                        (2)
                     
                     
                        „тревопасен добитък“ означава едър рогат добитък (с изключение на малки телета), овце, кози, коне, магарета, елени и водни биволи;
                     
                  
                        (3)
                     
                     
                        „земеделска земя“ означава теренът, който стопанинът притежава, наел е под аренда или управлява съгласно писмен индивидуален договор и за чието управление носи пряка отговорност;
                     
                  
                        (4)
                     
                     
                        „трева“ означава постоянно пасище или временно пасище на по-малко от пет години;
                     
                  
                        (5)
                     
                     
                        „план за наторяване“ означава изчисление за планираното използване и наличието на хранителни вещества;
                     
                  
                        (6)
                     
                     
                        „отчет за наторяването“ означава баланс на хранителните вещества въз основа на действителното използване и усвояването на хранителните вещества;
                     
                  
                        (7)
                     
                     
                        „южни и централни песъчливи почви“ означава почви, указани като южни и централни песъчливи почви съгласно законодателството на Нидерландия за изпълнение на Директива 91/676/ЕИО;
                     
                  
                        (8)
                     
                     
                        „льосови почви“ означава почви, указани като льосови почви съгласно законодателството на Нидерландия за изпълнение на Директива 91/676/ЕИО.
                     
                  
         
            Член 4
            Общи условия за дерогацията
            Дерогацията се предоставя при следните условия:
            
                        (1)
                     
                     
                        Нидерландия извършва мониторинг на произведеното количество оборски тор и гарантира, че производството на оборски тор в национален мащаб от гледна точка както на азотното, така и на фосфорното съдържание няма да нарасне над нивото от 2002 г., съответстващо на 504,4 млн. kg азот и 172,9 млн. kg фосфати.
                     
                  
                        (2)
                     
                     
                        Нидерландия осигурява цялостното изпълнение на стратегия за по-стриктно правоприлагане, чиято цел е да се осигури по-строгото спазване на правилата на националната политика в областта на оборския тор и да се гарантира предприемането на ефективни последващи действия по отношение на всяка информация за неспазване на тези правила.
                        Стратегията за по-стриктно правоприлагане трябва да включва поне следните елементи:
                        
                                    а)
                                 
                                 
                                    независима оценка на мащаба и обхвата на случаите на умишлено неспазване на националните правила относно оборския тор. Тази оценка следва да се извърши от компетентните национални органи, които отговарят за инспекциите на националните правила относно оборския тор, заедно с компетентните национални органи, които отговарят за разследването и наказателното преследване на нарушения с наказателен характер;
                                 
                              
                                    б)
                                 
                                 
                                    определяне на областите за обработване и управление на оборския тор с по-висок риск от умишлено неспазване на националните правила относно оборския тор;
                                 
                              
                                    в)
                                 
                                 
                                    укрепване на капацитета за инспекции и проверки, който да е равен най-малко на 40 % от изисквания капацитет за инспекциите на място на пасищните стопанства, за които са издадени разрешения, посочени в член 11, параграф 2, включително на случаен принцип, и по-добра насоченост на този капацитет към рисковите области за обработване и управление на оборския тор;
                                 
                              
                                    г)
                                 
                                 
                                    ясна методология за установяването на достатъчно ефективни, пропорционални и възпиращи наказания и санкции;
                                 
                              
                                    д)
                                 
                                 
                                    цялостно правоприлагане през пролетта на 2020 г. във високорискови зони като De Peel, Gelderse Vallei и Twente;
                                 
                              
                                    е)
                                 
                                 
                                    отчетност в реално време на транспортирането на оборски тор чрез автоматизация до края на 2020 г.;
                                 
                              
                                    ж)
                                 
                                 
                                    решение за преразглеждане на политиката за налагане на санкции до края на юни 2020 г.;
                                 
                              
                                    з)
                                 
                                 
                                    индивидуални инспекции на 5,5 % от свинефермите. Изпълнимостта на този дял на инспекциите може да бъде засегната от мерките за предотвратяване на риска от разпространяване на COVID-19.
                                 
                              
                  
                        (3)
                     
                     
                        Стратегията за по-стриктно правоприлагане трябва да бъде преразгледана в контекста на опита, придобит по време на изпълнението ѝ, и по-специално, в случай че до декември 2021 г. броят на установените нередности или несъответствия не намалява, трябва да бъдат включени засилени проверки и мерки. Комисията трябва да бъде уведомена относно преразгледаната стратегия.
                     
                  
         
            Член 5
            Заявления за разрешение
            
               1.   Земеделските стопани на пасищни стопанства могат да подават заявления до компетентните органи за получаване на годишно разрешение за прилагане на оборски тор от пасящ добитък, съдържащ до 230 kg азот на хектар годишно за южните и централните песъчливи почви и льосовите почви или до 250 kg азот на хектар годишно за други почви.
            
            
               2.   Заедно със заявленията, посочени в параграф 1, заявителите представят писмена декларация, че отговарят на условията, определени в членове 7 и 8, и че приемат, че използването на торове, както и планът за наторяване и отчетът за наторяване, посочени в член 7, могат да подлежат на контрол.
            
         
         
            Член 6
            Предоставяне на разрешения
            Разрешенията за прилагане на определено количество оборски тор от пасящ добитък за пасищни стопанства, включително отделян от самите животни оборски тор, съдържащ до 230 kg азот на хектар годишно за южните и централните песъчливи почви и льосовите почви или до 250 kg азот на хектар годишно за други почви, се предоставят при спазване на условията, определени в членове 7 и 8.
         
         
            Член 7
            Условия за прилагане на оборски тор и други торове
            
               1.   Количеството оборски тор от пасящ добитък, което се прилага всяка година върху земята в пасищните стопанства, включително отделян от самите животни, не може да надхвърля количеството оборски тор, съдържащо 230 kg азот на хектар годишно за южните и централните песъчливи почви и льосовите почви или 250 kg азот на хектар годишно за други почви, при спазване на условията, определени в параграфи 2—8. Общите постъпления на азот и фосфати трябва да съответстват на потребността от хранителни вещества на съответната култура и на снабдяването от почвата и да не надвишават стандартите за максимално торене, определени в шестата програма за действие на Нидерландия.
            
            
               2.   Употребата на фосфати от химически торове се забранява.
            
            
               3.   Във всяко пасищно стопанство се изготвя и съхранява план за наторяване. В него се описват сеитбооборотът за земеделската земя и планираното прилагане на оборски тор и други азотни и фосфатни торове. Най-късно до 30 юни планът за наторяване за първата календарна година трябва да е на разположение в пасищното стопанство. Планът за наторяване за последващите календарни години трябва да е на разположение в пасищното стопанство най-късно до 28 февруари.
            
            
               4.   Планът за наторяване включва следните елементи:
               
                           а)
                        
                        
                           броя на животните в пасищното стопанство;
                        
                     
                           б)
                        
                        
                           описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
                        
                     
                           в)
                        
                        
                           изчисление на произведените в пасищното стопанство количества азот (без загубите от съхранение и складиране) и фосфор от оборски тор;
                        
                     
                           г)
                        
                        
                           плана за сеитбооборота, в който трябва да се посочи площта на парцелите с трева и на парцелите с други насаждения, включително скица, показваща местоположението на отделните парцели;
                        
                     
                           д)
                        
                        
                           очакваните нужди на културите от азот и фосфор;
                        
                     
                           е)
                        
                        
                           количеството и вида на оборския тор, доставен на изпълнители, и следователно неизползван в пасищното стопанство;
                        
                     
                           ж)
                        
                        
                           количеството на внесения оборски тор, използван върху земята в пасищното стопанство;
                        
                     
                           з)
                        
                        
                           изчисление на приноса от минерализация на органични вещества, бобови растения и атмосферни утайки и количество азот, налично в почвата към момента, в който дадената култура започва да го използва в значителна степен;
                        
                     
                           и)
                        
                        
                           изчисление на използваното количество азот и фосфор от оборски тор за всеки парцел;
                        
                     
                           й)
                        
                        
                           изчисление на използваното количество азот от химически и други торове за всеки парцел;
                        
                     
                           к)
                        
                        
                           изчисления за оценката на спазването на стандартите за максимално торене с азот и фосфор, установени в шестата програма за действие на Нидерландия.
                        
                     Планът за наторяване се преразглежда най-късно седем дни след настъпването на евентуални промени в селскостопанските практики в пасищното стопанство.
            
            
               5.   За всяко пасищно стопанство се изготвя отчет за наторяване за всяка календарна година, който се съхранява в стопанството. Този отчет се предава на компетентния орган до 31 март на следващата календарна година.
            
            
               6.   Отчетът за наторяване съдържа следните елементи:
               
                           а)
                        
                        
                           площи, заети с културите;
                        
                     
                           б)
                        
                        
                           брой и вид на добитъка;
                        
                     
                           в)
                        
                        
                           специфичен добив на оборски тор от едно животно;
                        
                     
                           г)
                        
                        
                           внесеното от пасищното стопанство количество торове;
                        
                     
                           д)
                        
                        
                           количеството на оборския тор, доставен на изпълнители и следователно неизползван в пасищното стопанство, и имената на тези изпълнители.
                        
                     
            
               7.   Най-малко веднъж на всеки четири години се извършва периодичен анализ на съдържанието на азот и фосфор в почвата за всяка хомогенна област от стопанството, като се вземат предвид сеитбооборотът и почвените характеристики. Изисква се поне един анализ на всеки пет хектара земя.
               В случай че пасището е разорано с оглед на неговото подновяване законоустановеният стандарт за наторяване с азот, посочен в шестата програма за действие на Нидерландия, се намалява с 50 kg N/ha върху песъчливи и льосови почви след 31 май на всяка календарна година. В случай че пасището е разорано за отглеждането на царевица върху песъчливи или льосови почви законоустановеният стандарт за наторяване с азот, посочен в шестата програма за действие на Нидерландия за царевица, се намалява с 65 kg N/ha.
            
            
               8.   Разпръскването на оборски тор през есента преди култивирането на тревата се забранява.
            
         
         
            Член 8
            Условия за управление на земята
            
               1.   Засаждането върху песъчливи и льосови почви на трева или други култури, които осигуряват покривка на почвата през зимата, се извършва след отглеждането на царевица.
            
            
               2.   Междинните култури не се разорават преди 1 февруари.
            
            
               3.   Тревата върху песъчливи и льосови почви се разорава само през пролетта, с изключение на разораването на пасището с цел неговото подновяване, което може да се извърши най-късно до 31 август.
            
            
               4.   След разораването на тревата върху всички видове почва незабавно се засажда култура с високо потребление на азот, а наторяването се извършва въз основа на анализ на почвеното съдържание по отношение на минералния азот и други параметри, които дават ориентир при оценяването на освобождаването на азот от минерализация на органични вещества в почвата.
            
            
               5.   Ако сеитбооборотът включва бобови или други растения, които фиксират атмосферния азот, наторяването се намалява съобразно това обстоятелство.
            
            
               6.   Чрез дерогация от параграф 3 разораването на тревата се разрешава през есента с цел засаждане на цветни луковици.
            
         
         
            Член 9
            Условия за намаляване на емисиите на амоняк с цел понижаване на нивата на хранителни отлагания във водата
            
               1.   По отношение на пасищните стопанства, за които са издадени разрешения съгласно член 6, се прилагат следните условия:
               
                           а)
                        
                        
                           прилагането на полутечен оборски тор на пасища върху ливадни и льосови почви се извършва чрез плитко инжектиране;
                        
                     
                           б)
                        
                        
                           прилагането на полутечен оборски тор на пасища върху глинести и торфени почви се извършва чрез плитко инжектиране, като се използва апликатор с палешник за торeне (полутечният оборски тор се разрежда с вода в съотношение 2:1) или чрез инжектор „PulseTrack“;
                        
                     
                           в)
                        
                        
                           ако външната температура е 20 °C или повече, полутечният тор не може да се прилага с апликатор с палешник за торене;
                        
                     
                           г)
                        
                        
                           прилагането на полутечен оборски тор върху обработваема земя се извършва чрез инжектиране или се смесва незабавно с почвата в рамките на едно нанасяне;
                        
                     
                           д)
                        
                        
                           твърдият оборски тор се смесва незабавно с почвата в рамките на не повече от две нанасяния.
                        
                     
            
               2.   От 1 януари 2021 г. параграф 1 се прилага по отношение на земеделските стопани, които се ползват от дерогация и за които разпоредбите на параграф 1 понастоящем не се прилагат съгласно националното законодателство (14).
            
            
               3.   В срок до 31 декември 2020 г. земеделските стопани на пасищни стопанства, за които са издадени разрешения, са длъжни да преминат обучение относно мерките за намаляване на емисиите на азот.
            
         
         
            Член 10
            Мониторинг
            
               1.   Компетентните органи гарантират, че се изготвят карти, показващи следното:
               
                           а)
                        
                        
                           процента във всяка община на пасищните стопанства, за които са издадени разрешения;
                        
                     
                           б)
                        
                        
                           процента във всяка община на селскостопанските животни, за които са издадени разрешения;
                        
                     
                           в)
                        
                        
                           процента във всяка община на земеделската земя, за която са издадени разрешения.
                        
                     Тези карти се актуализират всяка година.
            
            
               2.   Компетентните органи създават и поддържат мрежа за мониторинг с цел вземане на проби от почвените води, потоците, плитките подземни води и дренажните води от местата за мониторинг в пасищните стопанства, за които са издадени разрешения. Чрез мрежата за мониторинг се осигуряват данни за концентрацията на нитрати и фосфор във водите, които напускат зоната на кореновите системи и навлизат в системата на подземните и повърхностните води.
            
            
               3.   Мрежата за мониторинг обхваща най-малко 300 стопанства, за които са издадени разрешения, и е представителна за всеки вид почва (глинеста, торфена, песъчлива и песъчливо-льосова), практиките за наторяване и сеитбооборота. Съставът на тази мрежа не може да се променя през периода на прилагане на настоящото решение.
            
            
               4.   Компетентните органи извършват проучвания и постоянен анализ на съдържанието на хранителни вещества, които предоставят данни за местното земеползване, за сеитбооборота и за селскостопанските практики в пасищните стопанства, за които са издадени разрешения. Тази информация може да се използва за изчисляване по зададен модел на степента на проникване на нитрати в почвата и загубите на фосфор от площите, върху които се прилагат до 230 kg или до 250 kg азот на хектар годишно от оборски тор от пасящ добитък.
            
            
               5.   Компетентните органи извършват засилен мониторинг на водите в селскостопанските водосборни области в песъчливи почви.
            
         
         
            Член 11
            Проверки и инспекции
            
               1.   Компетентните органи извършват административни проверки по отношение на всички заявления за разрешение, като целта е да се установи спазването на условията, определени в членове 7 и 8. Когато се докаже, че тези условия не са изпълнени, заявлението се отхвърля и заявителят се уведомява за причините за отказа.
               Компетентните органи извършват административни проверки на най-малко 5 % от пасищните стопанства, за които са издадени разрешения, като тези проверки обхващат земеползването, броя на добитъка и производството на оборски тор.
            
            
               2.   Компетентните органи изготвят програма за провеждане на инспекции на място, основани на риска и с подходяща честота, в пасищните стопанства, за които са издадени разрешения, като вземат предвид резултатите от проверките през предходните години и резултатите от общите проверки на случаен принцип на прилагането на законодателството за транспониране на Директива 91/676/ЕИО, както и всяка друга информация относно евентуалното неспазване на условията, определени в членове 7 и 8 от настоящото решение.
               Инспекциите на място се извършват в най-малко 5 % от пасищните стопанства, за които са издадени разрешения, за да се оцени изпълнението на условията, определени в членове 7 и 8. Тези инспекции се допълват от инспекциите и проверките, посочени в член 4, параграф 2, буква в).
            
            
               3.   Когато през дадена година се установи, че пасищно стопанство, за което е издадено разрешение, не изпълнява условията, определени в членове 7 и 8, на притежателя на разрешението се налага глоба в съответствие с националните правила и той не може да кандидатства за разрешение през следващата година.
            
            
               4.   На компетентните органи се предоставят необходимите правомощия и средства за проверка на изпълнението на условията на разрешенията, издавани съгласно настоящото решение.
            
         
         
            Член 12
            Докладване
            
               1.   Най-късно до 30 юни всяка година компетентните органи представят на Комисията доклад, съдържащ следната информация:
               
                           а)
                        
                        
                           данни за наторяването във всички пасищни стопанства, за които са издадени разрешения съгласно член 6, включително информация относно добивите и видовете почва;
                        
                     
                           б)
                        
                        
                           тенденции в броя на добитъка за всяка категория добитък в Нидерландия и в пасищните стопанства, за които са издадени разрешения;
                        
                     
                           в)
                        
                        
                           тенденции в производството на оборски тор в национален мащаб от гледна точка на азота и фосфатите в оборския тор;
                        
                     
                           г)
                        
                        
                           обобщение на резултатите от проверките, свързани с коефициентите на отделяне за оборски тор от свине и домашни птици на национално равнище;
                        
                     
                           д)
                        
                        
                           картите, посочени в член 10, параграф 1;
                        
                     
                           е)
                        
                        
                           резултатите от мониторинга на водите, в т.ч. информация за тенденциите в качеството на водите за подземните и повърхностните води, както и въздействието на дерогацията върху тяхното качество;
                        
                     
                           ж)
                        
                        
                           данните относно концентрацията на нитрати и фосфор, посочена в член 10, параграф 2;
                        
                     
                           з)
                        
                        
                           резултатите от засиления мониторинг на водите, посочен в член 10, параграф 5;
                        
                     
                           и)
                        
                        
                           резултатите от проучванията на местното земеползване, сеитбооборота, както и селскостопанските практики, посочени в член 10, параграф 4;
                        
                     
                           й)
                        
                        
                           резултатите от изчисленията въз основа на съответен модел, посочени в член 10, параграф 4;
                        
                     
                           к)
                        
                        
                           оценка на изпълнението на условията за разрешенията, посочени в членове 7 и 8, въз основа на проверките, извършвани на равнището на отделните стопанства, както и информация относно неизрядните стопанства, въз основа на резултатите от административните проверки и инспекции, посочени в член 11;
                        
                     
                           л)
                        
                        
                           актуализирана информация за изпълнението на стратегията за по-стриктно правоприлагане, посочена в член 4, по-специално по отношение на:
                           
                                       —
                                    
                                    
                                       цялостното правоприлагане във високорискови зони като De Peel, Gelderse Vallei и Twente;
                                    
                                 
                                       —
                                    
                                    
                                       отчетността в реално време на транспортирането на оборски тор чрез автоматизация до края на 2020 г.;
                                    
                                 
                                       —
                                    
                                    
                                       решението за преразглеждане на политиката за налагане на санкции до края на юни 2020 г.;
                                    
                                 
                                       —
                                    
                                    
                                       въздействието на мерките за предотвратяване на риска от разпространяване на COVID-19 върху изпълнението на стратегията;
                                    
                                 
                     
                           м)
                        
                        
                           резултатите от стратегията за по-стриктно правоприлагане, посочена в член 4, по-специално по отношение на:
                           
                                       —
                                    
                                    
                                       физическите проверки по вид стопанство;
                                    
                                 
                                       —
                                    
                                    
                                       всяко намаление на броя случаи на неспазване;
                                    
                                 
                                       —
                                    
                                    
                                       административните санкции;
                                    
                                 
                     
                           н)
                        
                        
                           информация относно наложените съдебни санкции.
                        
                     
            
               2.   Когато е приложимо, съдържащите се в доклада пространствени данни трябва да отговарят на разпоредбите на Директива 2007/2/ЕО. При събирането на необходимите данни Нидерландия използва, когато е целесъобразно, информацията, генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
            
         
         
            Член 13
            Период на прилагане
            Настоящото решение се прилага от 1 януари 2020 г. до 31 декември 2021 г.
         
         
            Член 14
            Адресат
            Адресат на настоящото решение е Кралство Нидерландия.
         
         
            Съставено в Брюксел на 17 юли 2020 година.
            
               
                  За Комисията
               
               Virginijus SINKEVIČIUS
               
                  Член на Комисията
               
            
         
         
            (1)  ОВ L 375, 31.12.1991 г., стр. 1.
         
            (2)  Решение 2005/880/ЕО на Комисията от 8 декември 2005 г. за предоставяне на поискана от Нидерландия дерогация съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 324, 10.12.2005 г., стр. 89).
         
            (3)  Решение 2010/65/ЕС на Комисията от 5 февруари 2010 г. за изменение на Решение 2005/880/ЕО за предоставяне на дерогация по искане на Нидерландия съгласно Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 35, 6.2.2010 г., стр. 18).
         
            (4)  Решение за изпълнение 2014/291/ЕС на Комисията от 16 май 2014 г. за предоставяне на поисканата от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 148, 20.5.2014 г., стр. 88).
         
            (5)  Решение за изпълнение (ЕС) 2018/820 на Комисията от 31 май 2018 г. за предоставяне на поисканата от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 137, 4.6.2018 г., стр. 27).
         
            (6)  Директива 2008/99/ЕО на Европейския парламент и на Съвета от 19 ноември 2008 г. относно защитата на околната среда чрез наказателно право (ОВ L 328, 6.12.2008 г., стр. 28).
         
            (7)  Закон на Нидерландия за торовете (Meststoffenwet), членове 19 и 20.
         
            (8)  Закон на Нидерландия за торовете (Meststoffenwet), членове 33а—33d.
         
            (9)  Закон на Нидерландия за торовете (Meststoffenwet), член 21b.
         
            (10)  Въздействието на Директивата за нитратите върху емисиите на азотни газове, въздействието на мерките по програмата за действие по отношение на нитратите върху газовите емисии, Договор ENV.B.1/ETU/2010/0009.
         
            (11)  Директива 2000/60/EО на Европейския ларламент и на Съвета от 23 октомври 2000 година за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).
         
            (12)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
         
            (13)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).
         
            (14)  Regeling van de Minister van Landbouw, Natuur en Voedselkwaliteit van 28 januari 2019, nr. WJZ/19009285, tot tijdelijke vrijstelling van artikel 5, eerste lid, van het Besluit gebruik meststoffen (Vrijstellingsregeling bovengronds aanwenden runderdrijfmest 2019–2023).